স্থপতি মাজহারুল ইসলাম সম্বন্ধে দৃষ্টিভঙ্গির ব্যাপারে বর্তমানে practising স্থপতিদের মধ্যে দুই দল দেখতে পাই। একদল আছেন, যাঁরা ইসলাম সাহেবের প্রতি প্রগাঢ় শ্রদ্ধাশীল, যাঁরা ব্যক্তি হিসেবে তাঁকে সম্মান করেন এবং তাঁর স্থাপত্য কাজের অনুরাগী হিসেবে ইসলাম সাহেবকে পথপ্রদর্শক ও আধুনিক স্থাপত্যের প্রবর্তক হিসেবে তাঁর অবদানকে অকুণ্ঠ স্বীকৃতি দেন আর এক দল আছেন, যাঁরা ইসলাম সাহেবের প্রতি কিঞ্চিৎ উদাসীনতা প্রদর্শন করেন। যাঁরা তার পেশাচর্চায় আপসহীন সততাকে মূল্য দেন এবং নিজেরা পেশাচর্চায় সততা অবলম্বন করেন, তাঁদের অধিকাংশকে প্রথম দলে পাই।